Hakuilmoitus

12.9.2025

VN/21866/2025

# Palosuojelurahasto julistaa haettavaksi: Palosuojelurahaston Innovaatiopalkinto 2026

**Palosuojelurahaston Innovaatiopalkinto jaetaan vuosittain tunnustuksena pelastustoimeen kohdistuneesta ansiokkaasta innovaatiosta.**

Palkinnon tarkoitus on

* kannustaa pelastusalan henkilöstöä, yrityksiä, yhteisöjä ja yksityisiä henkilöitä kehittämään uusia tehokkaampia ja turvallisempia laitteita, toimintatapoja ja työmenetelmiä, ja
* parantaa pelastusalan näkyvyyttä sekä arvostusta yhteiskunnassa.

Palkinto voidaan myöntää yrityksen, yhteisön tai yksityisen henkilön kehittämälle innovaatiolle, joka on huomattavasti edistänyt edellä mainittuja tavoitteita. Palkinto ei ole elämäntyöpalkinto.

Innovaatio voi olla

* laite, väline tai kone
* työmenetelmä
* toimintatapa
* muu vastaava uusi keksintö,

joka edistää tai tehostaa tulipalojen ehkäisyyn kohdistuvaa työtä tai pelastuslaitoksen tai palokunnan toimintaa. Palkintoa ei myönnetä ensihoito- ja ensivastetoimintaan eikä öljyntorjuntaan kohdistuvaan innovaatioon.

Palkinto muodostuu rahapalkinnosta ja kunniakirjasta tai muusta muistoesineestä. Rahapalkinnon suuruus on yhteensä enintään 50 000 euroa. Palkinto on saajalleen verotonta tuloa (verohallituksen lausunto 254/31/2007). Palkintosummaa on korotettu, mikä mahdollistaa suuremman rahapalkinnon jakamisen tai palkinnon jakamisen useammalle innovaatioehdotukselle.

Ehdotuksia palkittavista innovaatioista voivat tehdä kaikki yksityiset henkilöt ja yhteisöt, palkintoa voi hakea myös omaan innovaatioon. Innovaatiopalkintoa haetaan Palosuojelurahaston sivustolta löytyvällä Innovaatiopalkinnon hakemuslomakkeella, ja siihen liitetään pyydetyt liitteet mahdollisine kuvineen/testituloksineen tai muun materiaalin kera. Lähetettyjä ehdotuksia ja niiden liitteitä ei palauteta.

Lähetetty Innovaatiopalkinnon hakemuslomake on julkinen asiakirja innovaation esittelyn osalta. Innovaatiopalkinnon lähettäjän tulee sähköpostin saatesanoissa ilmoittaa, jos hakemus sisältää muilta osin salassa pidettävää tietoa, kuten esimerkiksi viranomaisten toiminnan julkisuudesta annetun lain (621/1999) 24 §:n 1 momentin 20 kohdan mukaisia tietoja yksityisestä liike- tai ammattisalaisuudesta. Hakijan tulee myös erikseen yksilöidä kohdat, jotka sisältävät salassa pidettävää tietoa sekä perustelemaan näkemys. Lopullisen arvion asiakirjan salassapidosta tekee Palosuojelurahasto.

Innovaatioehdotukseen on mahdollista sisällyttää videomateriaalia. Mahdollinen videomateriaali tulee lähettää piilotettuna YouTube-videolinkkinä Palosuojelurahastoon. Muistitikkuja, pilvipalveluun ladattuja tiedostoja tai muita tiedostomuotoja ei oteta vastaan.

Oikeudet innovaatioon ja sen hyödyntämiseen säilyvät innovaation tekijöillä. Innovaation osalta on hyvä kuitenkin selvittää suojaamisen tarve. Tuotteelle on mahdollista hakea sekä mallioikeutta että patenttia ja/tai hyödyllisyysmallia. Mallioikeus suojaa tuotteen tai sen osan ulkomuotoa, patentti ja hyödyllisyysmalli taas itse keksintöä. Lisäksi kannattaa huomioida kaupallistamisessa ja markkinoinnissa tarvittavan tavaramerkin suojaaminen. Mahdollinen patenttihakemus tulee jättää ennen hakemuksen toimittamista Palosuojelurahastoon. Tarkempia tietoja innovaatioiden suojaamisesta löytyy Patentti- ja rekisterihallituksen verkko-osoitteesta [www.prh.fi](https://www.prh.fi/fi/index.html).

Vuosien 2015–2024 Innovaatiopalkinnoista on tehty rahastossa videot, jotka voi katsoa osoitteesta [www.palosuojelurahasto.fi/julkaisut](http://www.palosuojelurahasto.fi/julkaisut). Samalta verkkosivulta löytyy myös 27.5.2025 järjestetyn Innovaatioseminaarin 27.5.2025 tallenteet, jotka sisältävät runsaasti hyödyllistä tietoa Innovaatiopalkinnon hakijoille.

Palosuojelurahaston hallitus valitsee palkinnon saajan valintaraadin esityksestä. Palkinto voidaan jättää jakamatta, jos riittävän ansioituneita ehdotuksia ei löydy. Palkinnon saaja julkistetaan syksyllä 2026. Palkituille ilmoitetaan voitosta 15.6.2026 mennessä.

Ehdotukset palkittavista tulee tehdä Palosuojelurahastolle viimeistään 15.3.2026. Innovaatiopalkinnon hakemuslomake lähetetään Palosuojelurahastoon sähköpostitse [psr.sm@gov.fi](mailto:psr.sm@gov.fi). Sähköpostiviestin otsikkokenttään tulee kirjoittaa Innovaatiopalkintoehdotus 2026 ja innovaation nimi.

Tarvittaessa ehdotuksen lisämateriaalia voi lähettää 31.3.2026 mennessä myös postitse osoitteeseen Palosuojelurahasto, Sisäministeriön kirjaamo, PL 26, 00023 Valtioneuvosto, jolloin kirjeeseen merkitään ”Innovaatiopalkintoehdotuksen täydennys 2025”. Poikkeustilanteessa täydennyksen voi käydä jättämässä myös valtioneuvoston jakelukeskukseen osoitteeseen Ritarikatu 2 B, 00170 Helsinki (sovittava etukäteen sihteeristön kanssa).

Palosuojelurahaston Innovaatiopalkinnosta tiedotetaan sähköpostitse keskeisille alan toimijatahoille ja [ilmoitus julkaistaan rahaston verkkosivuilla](https://www.palosuojelurahasto.fi/innovaatiopalkinto/).

Tiedusteluihin vastaa Palosuojelurahaston sihteeristö (psr.sm@gov.fi) sekä pääsihteeri Johanna Herrala (johanna.herrala@gov.fi, puh. 0295 488 460) ja asiantuntija Siru Huusko 19.12.2025 saakka ([siru.huusko@gov.fi](mailto:siru.huusko@gov.fi), puh. 0295 488 336).

**Helsingissä 12.9.2025**

**Palosuojelurahaston hallitus**